《偈五十三首 其十五》
宋代·释克勤

玄机独唱，截断众流。摆拨不拘，更无回互。直饶释迦弥勒，不敢当头著眼。

倚天长剑，凛凛神威。杲日当空，澄澄光彩。无物不为妙用，无法不是真乘。

控佛祖大机，廓人天正眼。当阳显示，只贵知归。才涉思量，白云万里。

今日人天普集，对众分明剖露。一处真，千处百处一时真。

一句透，千句百句一时透。拈起也，乾坤岌嶪。放下也，海晏河清。

不拈不放，万仞峰头高著眼，大千世界一浮沤。

作者简介：释克勤（一○六三～一一三五），字无著，号佛果，彭州崇宁（今四川郫县西北）人。俗姓骆。为南岳下十四世，五祖法演禅师法嗣。历住妙寂、六祖、昭觉等寺。徽宗政和中诏住金陵蒋山，敕补天宁、万寿。高宗建炎初，又迁金山，赐号圆悟禅师。改住云居，复领昭觉。绍兴五年卒，年七十三。赐号灵照，谥真觉禅师（《建炎以来系年要录》卷一○○作正觉）。事见《鸿庆居士集》卷四二《圆悟禅师传》，《嘉泰普灯录》卷一一、《五灯会元》卷一九有传。今录诗七十二首。